**Ջեյմս Քենթ** (անգլ.՝ James Kent, հուլիսի 31, 1763(1763-07-31), Դաչես շրջան, Նյու Յորք, ԱՄՆ - դեկտեմբերի 12, 1847(1847-12-12), Նյու Յորք, Նյու Յորք, ԱՄՆ), ամերիկացի իրավաբան, գլխավոր դատավոր և Նյու Յորք նահանգի կանցլեր։ Գրել է չորս հատորանոց «Ամերիկյան իրավունքի վերաբերյալ մեկնաբանությունները» գիրքը։ Եղել է Ամերիկյան փիլիսոփայական ընկերության անդամ (1829)։

Կենսագրություն
--------------

Ջեյմս Քենթը ծնվել է 1763 թվականի հուլիսի 31-ին Նյու Յորքի Կոնեկտիկուտ նահանգի Դաչես շրջանում (այժմ՝ Փատնեմ շրջան)։ Ջեյմսի պապը՝ Էլիշ Քենթը, պրեսբիտերական քահանա էր, իսկ հայրը՝ Մոս Քենթը, Դաչես շրջանում փաստաբան էր։ Քենթի հայրը և պապը ավարտել են Եյլի համալսարանը (համապատասխանաբար 1729 և 1752 թվականներին)։

Հինգ տարեկան հասակում սկսել է դպրոց հաճախել Նորվոլքում։ 1772 թվականին տեղափոխվել է Պաուլինգի դպրոց։ 1773-1776 թվականներին պատվարժան Էբենեզեր Բոլդուինի մոտ լատիներեն է ուսումնասիրել։ 1777 թվականին՝ իր հոր ու պապի օրինակով, ընդունվել է Եյլի համալսարան։ 1779 թվականին Քենթը ստիպված է եղել ընդհատել ուսումը և վերադառնալ հայրենիք՝ բրիտանական զորքերի՝ Նյու Հեյվեն, որտեղ գտնվել է քոլեջը, ներխուժելու պատճառով։ Հարկադիր արձակուրդի ժամանակ կարդացել է Անգլիայի օրենքների վերաբերյալ Վիլյամ Բլեքսթոնի մեկնաբանությունները, որոնք կարդալուց հետո որոշել է իրեն նվիրել իրավունքին։ Քոլեջում միացել է *Phi Beta Kappa* հասարակությանը։

1781 թվականին արվեստի բակալավրի աստիճանով ավարտել է քոլեջը և երեք տարվա ընթացքում Էգբերտ Բենսոնի գրասենյակում աշխատել է որպես Դաչես շրջանի Փոքիփսի քաղաքի գլխավոր դատախազ։ Ազատ ժամանակ կարդացել է Հուգո Գրոտիոսի, Պուֆենդորֆի, Ջորջ Թոբայաս Սմոլեթի, Ռապենի, Հեյլի, Դեյվիդ Հյումի իրավաբանական և պատմական աշխատությունները։ Ուսումնասիրել է լատիներեն, հունարեն և ֆրանսերեն։

1785 թվականին դարձել է Նյու Յորք նահանգի Գերագույն դատարանի փաստաբան, իսկ 1787 թվականին՝ դատարանի խորհրդական։

1788 թվականին մասնակցել է Նյու Յորք նահանգի կոնվենցիայի նիստերին, որոնք նվիրված են եղել ԱՄՆ Սահմանադրության վավերացմանը։ Եղել է Ալեքսանդր Համիլթոնի կողմնակիցն ու ընկերը։ Աջակցել է Ֆեդերալիստական կուսակցությանը։ 1790 և 1792 թվականներին ընտրվել է Նյու Յորք նահանգի Ասամբլեայի անդամ՝ Դաչես շրջանից։ 1793 թվականին առաջադրվել է ԱՄՆ Կոնգրեսում, սակայն ընտրություններում պարտվել է։

1793 թվականին Փոքիփսի քաղաքից տեղափոխվել է Նյու Յորք քաղաք։ 1793-1798 թվականներին Կոլումբիայի քոլեջում եղել է իրավունքի պրոֆեսոր, որտեղ 1797 թվականին արժանացել է իրավունքի դոկտորի կոչման։ Քոլեջի դասավանդումը թողել է հաճախումների անկման պատճառով։

1796 թվականին Նյու Յորքի նահանգապետ Ջոն Ջեյը Քենթին Նյու Յորք նահանգի կանցլերի դատարանում նշանակել է մագիստրոսի պաշտոնում։ 1796-1797 թվականներին կրկին եղել է նահանգի Ասամբլեայի անդամ։ 1797-1798 թվականներին զբաղեցրել Է Նյու Յորք քաղաքի ակտերի գրքերի պահապանի պաշտոնը։

1798 թվականին ընտրվել է Նյու Յորքի Գերագույն դատարանի դատավոր։ 1804-1814 թվականներին եղել է Նյու Յորք նահանգի գլխավոր դատավոր (պետական Գերագույն դատարանի նախագահ)։

1814 թվականից եղել է Նյու Յորք նահանգի կանցլեր (նահանգի կանցլերի դատարանի նախագահ)։ Ինչպես նշվել է Բրիտանական հանրագիտարանի 11-րդ հրատարակությունում, Քենթի կանցլերի դատական որոշումները, որոնք հրապարակվել էին դատական հաշվետվությունների 7-րդ ժողովում («Johnson’s Chancery Reports», 1816—1824), հիմք են դրել ամերիկյան գործնական իրավագիտությանը։

1821 թվականին ներկայացրել է Նյու Յորքի Օլբանի շրջանը, որտեղ տեղափոխվել է 1799 թվականին՝ Նյու Յորք նահանգի Սահմանադրության վերանայման կոնվենցիայով։

1823 թվականին պաշտոնաթող Է եղել կանցլերի պաշտոնից՝ կապված նահանգի Սահմանադրությամբ սահմանված դատավորական պաշտոն զբաղեցնելու առավելագույն տարիքը լրանալու հետ (60 տարեկան)։

1824-1826 թվականներին կրկին դասավանդել է Կոլումբիայի քոլեջում։ Որդու՝ Ուիլյամի խորհրդով, վերամշակել է իր դասախոսությունները հրապարակման համար՝ դրանց հիման վրա պատրաստելով ԱՄՆ-ի իրավական համակարգի հիմնարար հետազոտությունները՝ «Ամերիկյան իրավունքի մեկնաբանությունները» (հատոր 1–4, 1826–1830)։

1829 թվականին ընտրվել է Ամերիկյան փիլիսոփայական ընկերության անդամ։

Կյանքի վերջին տարիներին զբաղվել է իր «Մեկնաբանությունների» նոր խմբագրությունների պատրաստմամբ (Քենթի կենդանության օրոք լույս է տեսել հինգ հրատարակություն)։ Մահացել է 1847 թվականի դեկտեմբերի 12-ին Նյու Յորքում։ 1898 թվականին լույս են տեսել նրա հուշերն ու նամակները (անգլ.՝ Memoirs and Letters)։

1900 թվականից եղել է Մեծ ամերիկացիների փառքի սրահի անդամ։ Ժամանակակից հրապարակումներում Քենթին անվանում են «Ամերիկյան առևտրային իրավունքի հայր» և «Ամերիկյան Բլեքստոն»։

Ծանոթագրություններ
------------------

1. 1 2 3 4  *Bibliothèque nationale de France* data.bnf.fr (ֆր.): տվյալների բաց շտեմարան — 2011.
2. ↑  Find A Grave — 1996.
3. 1 2  Geni(բազմ․) — 2006.
4. ↑  Autobiographical Sketch of Chancellor Kent // *The Southern Law Review*. — 1872. — Vol. I. — № 3. — P. 383—384.
5. ↑  Autobiographical Sketch of Chancellor Kent // *The Southern Law Review*. — 1872. — Vol. I. — № 3. — P. 385.
6. 1 2  Kent, James // *Biographical Annals of the Civil Government of the United States*. —Washington, 1876. — P. 238.
7. ↑  «James Kent Facts»։ *Your Dictionary* (անգլերեն)
8. 1 2 3  Kent, James // *Encyclopædia Britannica*. — 1911. — Т. 15. — P. 735.
9. ↑  Autobiographical Sketch of Chancellor Kent // *The Southern Law Review*. — 1872. — Vol. I. — № 3. — P. 387.
10. 1 2 3  «James Kent» (անգլերեն)։ en:Encyclopedia.com
11. ↑  «Member History: James Kent» (անգլերեն)։ American Philosophical Society
12. ↑  The New York Red Book. — 1922. — P. 62.
13. ↑  *Rovira M. G.-S.* The Project of Positivism in International Law. — Oxford, 2013. — P. 25.

Գրականություն
-------------

* *Duer J.* A Discourse on the Life, Character and Public Services of James Kent. — New York: D. Appleton & Company, 1848. — 86 p.
* *Horton J. T.* James Kent: A Study in Conservatism, 1763—1847. — New York: D. Appleton & Company, 1939. — 354 p.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | Գուտենբերգ նախագիծ · Find A Grave · WikiTree |
|  |
| Բառարաններ և հանրագիտարաններ | Բրիտանիկա (11-րդ) · Բրիտանիկա · Բրոքհաուսի և Եփրոնի · Նոր · American National Biography · Notable Names Database |
|  |
| 

|  Չափորոշչային վերահսկողություն |
| --- |
|  |
| BIBSYS: 10017160 · BNF: 122922538 · CiNii: DA03313126 · GND: 123094259 · ICCU: PUVV217719 · ISNI: 0000000119339870 · LCCN: n50044749 · NDL: 00851117 · NKC: kup19940000047712 · NTA: 072247703 · LIBRIS: 344082 · SUDOC: 031768644 · VIAF: 44362258 · WorldCat VIAF: 44362258 |

 |

 |